Survista statistica

Ins na chatta bain nagliur auter tantas datas davart la Svizra sin in spazi uschè pitschen sco en la "Survista statistica da la Svizra", edida da l'Uffizi federal da statistica. Questa broschuretta gratuita cuntegna numerusas tabellas, graficas e cifras davart geografia, ambient, populaziun, industria e commerzi, agricultura, energia, turissem, traffic, consum privat, finanzas publicas, segirtad sociala, meds da massa, sanadad, politica, etc. Sin mintga pagina stat sper las cifras er ina resumaziun pregnanta. Sut il titel "Scolaziun e scienza" pon ins per exempel leger: "Analfabetissem: a la fin dal temp da scola obligatori en l'otgavla classa san radund 3 % dals scolars leger uschè mal ch'ins po numnar els analfabets funcziunals. Questa quota è particularmain auta tar tips da scola cun bassas pretensiuns (8%). Tranter ils scolars cun ina cumpetenza da leger insuffizienta èn 2/3 mats...". La survista statistica pon ins retrair en rumantsch, talian, franzos, tudestg ed englais sut il numer da telefon 031/323 60 60 e fax 031/ 323 60 61.

[Pagina rumantscha]